SKRIFTLIG FORESPØRGSEL E-1421/02

af Karin Junker (PSE) til Kommissionen

(23. maj 2002)

Om: Skovdød i Indonesien

De internationale miljøorganisationer gør sig bekymringer med hensyn til Indonesien: ud af de 162 millioner hektar skov, som for fyrre år siden dækkede østaten, som er rig på vegetation, er kun halvdelen tilbage i dag. Ifølge eksperter er der tale om foruroligende langfristede klimatiske og miljømæssige følger. Ud over skovbrandene anklager de lokale observatører det korrupte politiske system for at være hovedårsagen til, at livsvigtige ressourcer går tabt. Efter den tidligere præsident Suhartos fald er regionernes autonomi blevet styrket, og statskontrollen er derved blevet gjort magtløs. På grund af finansielle vanskeligheder har de lokale forvaltningsmyndigheder skaffet sig indtægter via illegal skovrydning. For at sikre miljøet og livsgrundlaget for de efterfølgende generationer kræver ngo'erne en skovreform, gennemskueligt ejendomsforhold og skarpere forfølgelse i tilfælde af illegal skovrydning og korruption.

EU er Indonesiens næststørste handelspartner og hovedaftager af dens vareeksport. Endvidere er EU den største udenlandske investor i regionen. Over fire år er der blevet afsat 106 mio. EUR til EU-udviklingsprogrammer, som hovedsageligt anvendes til støtte til skovdyrkning. Kommissionen understreger i sin meddelelse om Udvikling af nærmere forbindelser mellem Indonesien og Den Europæiske Union(1) nødvendigheden af at støtte Indonesien under den planlagte skovreform. Den henviser til, at de eksisterende problemer hænger tæt sammen med den politiske situation i Indonesien. Hvis der skete en forbedring, kunne EU's hjælpeprogrammer, som hovedsageligt er koncentreret om brandforebyggelse, hensigtsmæssig skovforvaltning og bevarelse af den økologiske balance, få større virkning.

Kommissionen bedes besvare følgende spørgsmål:

- I hvilken udstrækning lægger Kommissionen pres på den indonesiske regering, således at den rent faktisk gennemfører de planlagte reformer?

- Hvorledes samarbejder Kommissionen med de lokale og internationale ngo'er?

- Mener Kommissionen, at der er en sammenhæng mellem truslen mod Indonesiens skove og manglerne inden for den lokale forvaltningsstruktur?

- Har Kommissionen adgang til tal over hugstmængderne og korruptionsgraden?

- Hvilke muligheder ser Kommissionen for at fjerne disse misforhold og hindre rovdriften?

(1) KOM(2000) 50 endelig udg.

Svar afgivet på Kommissionens vegne af Christopher Patten

(27. juni 2002)

Kommissionen deler den bekymring, som det ærede medlem har givet udtryk for med hensyn til ødelæggelsen af skove i Indonesien, og den utilfredsstillende forvaltning og regulering

af jord- og skovressourcer, som er årsag til problemet. Hvis den rapporterede afskovning fortsætter, vil størstedelen af den resterende urskov forsvinde inden tyve år. Korruption forekommer i forbindelse med tildelingen af tilladelser til skovrydning, men det er meget vanskeligt at bedømme omfanget heraf.

Kommissionen gennemfører inden for rammerne af både det nuværende og det fremtidige samarbejde med Indonesien foranstaltninger for at forbedre forvaltningen af skovene i dette land. Den har gennem flere år været den toneangivende i de politiske diskussioner, der har fundet sted i den Rådgivende Gruppe mellem de internationale donorer og Indonesien med henblik på gennemførelse af reformer i skov- og jordforvaltningssektorerne. Der tilskyndes til bevarelse af skovene gennem den løbende dialog med myndighederne og ved at indarbejde specifikke betingelser og styrelsesaspekter i de igangværende projekter. Kommissionen har siden 2001 navnlig finansieret oprettelsen og driften af et centralt organ i det indonesiske skovministerium til bekæmpelse af illegal skovhugst, der særligt har til opgave at rapportere om og kontrollere illegal skovrydning i Indonesien.

På internationalt plan arbejder Kommissionen også på at gennemføre og styrke foranstaltninger til bevarelse og bæredygtig forvaltning af skove, f.eks. inden for rammerne af FN's forum for skove og konventionen om biodiversitet og Den Internationale Organisation for Tropisk Træ. Kommissionen deltog også i FLEGT-konferencen på Bali i september 2001. Som opfølgning til denne ministerkonference i Bruxelles afholdt Kommissionen i april 2002 en international workshop om håndhævelse af skovlovgivning, forvaltningspraksis og handel (FLEGT). I denne deltog de vigtigste berørte parter fra medlemsstaterne, andre vigtige tømmerproducerende og importerende lande, ikke-statslige organisationer (NGO'er) og skovbrugsindustrier. Det blev undersøgt, hvilke mekanismer der kunne indføres til identificering af lovlig henholdsvis ulovlig tømmerproduktion, indførelse af en legalitetslicens, ny lovgivning for at forhindre import af ulovlige træprodukter i Fællesskabet, og kriterier for lån til tømmerproducerende virksomheder samt egnede leveringsmuligheder i forbindelse med offentlige kontrakter. Kommissionen erklærede i sin meddelelse Mod et globalt partnerskab for bæredygtig udvikling(1), at den senest ved udgangen af 2002 vil udarbejde en EU-handlingsplan for håndhævelse af skovlovgivning, forvaltningspraksis og handel (FLEGT) med henblik på at bekæmpe ulovlig skovhugst og dermed forbunden ulovlig handel og for at styrke det internationale samarbejde om at hindre krænkelser af skovlovgivningen og for at bekæmpe kriminalitet på dette område. På denne baggrund vil Kommissionen nu selv udarbejde en meddelelse vedrørende et EU-FLEGT-handlingsprogram.

Kommissionen er enig i, at en bedre forvaltningspraksis på nationalt og regionalt plan er vigtig for fremskridt i skovforvaltningen i Indonesien. Dette er årsagen til, at landestrategien for EU-bistanden til Indonesien for 2002-2006 er samlet om to indbyrdes forbundne sektorer: god forvaltningspraksis og bæredygtig forvaltning af Indonesiens naturressourcer særlig skovene. Bistandsprogrammet omfatter tildeling af midler til at styrke decentraliseringsprocessen og til at befæste retssystemet i Indonesien, særligt i forbindelse med forvaltning af skove, jordrettigheder og naturressourcer.

(1) KOM(2002) 82 endelig udg.